Na temelju članka 149. stavka 3. Zakona o pomorskom dobru i morskim lukama (“Narodne novine” broj 83/2023) te članka 47. Statuta općine Bol, („Službeni glasnik“ Općine Bol broj 2/2021), vijeće općine Bol na 3/2024. sjednici dana 23. svibanj 2024. donosi

**ODLUKU**

**o redu na pomorskom dobru**

**na području općine Bol**

1. UVODNE ODREDBE

Članak 1.

U svrhu održavanja reda na pomorskom dobru na području općine Bol, donosi se Odluka o redu na pomorskom dobru kojom se propisuje:

* Način uređenja i korištenja pomorskog dobra u općoj upotrebi za gospodarske i druge svrhe
* Građenje građevina koje se prema posebnim propisima grade bez građevinske dozvole i glavnog projekta
* Održavanje reda na pomorskom dobru u općoj upotrebi
* Održavanje čistoće i čuvanje površina pomorskog dobra u općoj upotrebi
* Osiguranje nesmetanog prolaska duž pomorskog dobra
* Mjere za provođenje mjera za održavanje reda na pomorskom dobru koje poduzima pomorski redar.
* Obveze pravnih i fizičkih osoba
* Prekršajne odredbe
* Završne odredbe

Članak 2.

Sve osobe na pomorskom dobru u općoj upotrebi dužne su se pridržavati ove odluke i moraju osigurati mogućnost korištenja površina pomorskog dobra u općoj upotrebi na način koji omogućava kretanje osoba s posebnim potrebama.

Članak 3.

Poslove provedbe reda na pomorskom dobru obavljaju pomorski redari i čuvari Zakonom zaštićenog dijela prirode u skladu sa Zakonom o pomorskom dobru i morskim lukama i drugim propisima.

1. NAČIN UREĐENJA I KORIŠTENJA POMORSKOG DOBRA U OPĆOJ UPOTREBI ZA GOSPODARSKE I DRUGE SVRHE

Članak 4.

Na pomorskom dobru na području Općine Bol temeljem dozvola na pomorskom dobru, a sukladno Planu upravljanja pomorskim dobrom, mogu se obavljati sljedeće djelatnosti na morskoj obali, unutrašnjim morskim vodama i teritorijalnom moru RH:

* iznajmljivanje sredstava (brodica na motorni pogon, jedrilica i brodica na vesla, gliseri za vuču – banana, tuba, guma, skije, padobran i sl., daska za jedrenje, sandolina, pedalina, supovi, bicikle na moru, bagiji, pribor i oprema za ronjenje i kupanje i sl.);
* ugostiteljstvo i trgovina (montažni objekt do 12 m2, pripadajuća terasa objekta, štand – rukotvorine, igračke, suveniri i sl., ambulantna prodaja – škrinja, aparati za sladoled i sl., bankomati);
* komercijalno-rekreacijski sadržaji (trampulin, aqua park, zabavni sadržaji, suncobrani, ležaljke, kulturne, komercijalne, zabavne i športske priredbe, snimanje komercijalnog programa, reklamiranje, slikanje, fotografiranje), štand za masažu i sl. djelatnosti.

Članak 5.

Kod obavljanja djelatnosti iznajmljivanja sredstava ovlaštenik dozvole na pomorskom dobru mora koristiti sredstva koja su kvalitetna, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže.

Količina plažnih rekvizita za iznajmljivanje i mikrolokacija određeni su Planom te izdanom dozvolom na pomorskom dobru.

Postavljeni rekviziti (brodica na motorni pogon, jedrilica i brodica na vesla, gliseri za vuču – banana, tuba, guma, skije, padobran i sl., daska za jedrenje, sandolina, pedalina, supovi, bicikle na moru, bagiji, pribor i oprema za ronjenje i kupanje i sl.) ne smiju ometati korištenje plaže kao općeg dobra te se raspoređuju po plaži ili u moru neposredno do plaže na način da rekviziti različitih ovlaštenika dozvola na pomorskom dobru budu udaljeni tako da između njih mora ostati koridor širine od 3 metra za nesmetani pristup moru svim korisnicima plaže.

Članak 6.

Kod obavljanja djelatnosti ugostiteljstvo i trgovina (montažni objekt, pripadajuća terasa objekta, štand – rukotvorine, igračke, suveniri i sl., ambulantna prodaja – škrinja, aparati za sladoled i sl., bankomati) ovlaštenik dozvole na pomorskom dobru mora koristiti montažne objekte, štandove, kioske i sl. koji su unificirani, bez reklamnog sadržaja, kvalitetni, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže.

Količina objekata za ugostiteljstvo i trgovinu i mikrolokacija određeni su Planom te izdanom dozvolom na pomorskom dobru.

Postavljeni objekti ne smiju ugrožavati njihove korisnike, kao ni ostale korisnike plaže.

Članak 7.

Kod obavljanja djelatnosti komercijalno-rekreacijskog sadržaja ovlaštenik dozvole na pomorskom dobru mora koristiti plažne rekvizite (suncobrani, ležaljke i sl.) koji su unificirani, bez reklamnog sadržaja, kvalitetni, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže.

Količina plažnih rekvizita za iznajmljivanje i mikrolokacija određeni su Planom te izdanom dozvolom na pomorskom dobru.

Postavljeni rekviziti (ležaljke, suncobrani i sl.) ne smiju ometati korištenje plaže kao općeg dobra.

Ležaljke moraju biti udaljene minimalno 6 metara od mora, a na plažama gdje to nije moguće ( npr. plaža Martinica, plaža Kotlina) ležaljke moraju biti udaljene od mora minimalno 3 metra. Ležaljke jednog ovlaštenika dozvole na pomorskom dobru od ležaljki drugog ovlaštenika dozvole na pomorskom dobru moraju biti udaljene najmanje 10 metara.

1. GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA

Članak 8.

Ovim planom dozvoljava se gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra prema Uredbi Vlade Republike Hrvatske iz članka 14. stavak 11. Zakona o pomorskom dobru i morskim lukama.

Za obavljanje djelatnosti ugostiteljstva i trgovine ovlaštenik dozvole na pomorskom dobru za plažni objekt mora ishoditi rješenje o minimalnim uvjetima pružanja usluga i prema njima raditi.

Članak 9.

Ugostiteljske štekate nije dozvoljeno izgraditi zidanjem ili nasipavanjem podloge kao što nije dozvoljeno ni ukopavanjem mijenjati zatečenu podlogu. Ugostiteljski štekat može biti izrađen samo na montažno-demontažni način od drvene konstrukcije.

1. ODRŽAVANJE REDA NA POMORSKOM DOBRU U OPĆOJ UPOTREBI

Članak 10.

Općina Bol je dužna jedanput mjesečno, a i po svakoj prijavi bilo koje osobe, izvršiti nadzor pomorskog dobra na svom području radi utvrđenja nezakonitog građenja ili drugog oštećenja pomorskog dobra, te ako utvrdi nezakonite radnje, dužna je o tome obavijestiti nadležno tijelo (nadležne inspekcije, lučku kapetaniju i dr.).

Članak 11.

Pravne i fizičke osobe koje obavljaju registriranu djelatnost, a kojima je pomorsko dobro dodijeljeno na korištenje temeljem izdane dozvole na pomorskom dobru (u daljnjem tekstu: ovlaštenik dozvole na pomorskom dobru), dužne su na području pomorskog dobra za koje im je izdana dozvola na pomorskom dobru osigurati zaštitu okoliša, sanitarno-higijenske uvjete i zaštitu od onečišćenja u skladu s pozitivnim pravnim propisima Republike Hrvatske te za vrijeme trajanja dozvole brinuti o sigurnosti ljudi i imovine, održavati, štititi i koristiti pomorsko dobro pažnjom dobrog gospodara te ne smiju poduzimati nikakve druge radnje na istom, osim onih koje su dopuštene ovim Pravilnikom i koncesijskom dozvolom.

Članak 12.

Ovlaštenik dozvole na pomorskom dobru dužan je održavati čistoću pomorskog dobra na cijeloj mikrolokaciji za koje mu je izdana dozvola na pomorskom dobru, pridržavati se Odluke o komunalnom redu te Odluke o javnom redu i miru Općine Bol, Odluke o zaštiti od buke, te se pridržavati svih odluka i rješenja nadležnih tijela koje provode nadzor nad pomorskim dobrom.

Članak 13.

Ovlaštenik dozvole na pomorskom dobru je odgovoran za svaku štetu koja nastane uslijed obavljanja djelatnosti na pomorskom dobru, što uključuje štetu nastalu na pomorskom dobru, kao predmetu dozvole, štetu nastalu samom ovlašteniku dozvole na pomorskom dobru, odnosno, njegovim zaposlenicima, kao i štetu koju pretrpe treće osobe.

Članak 14.

U provedbi nadzora nad provedbom ove Odluke pomorski redar ovlašten je:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3. zatražiti pisanim putem od stranke točne i potpune podatke i dokumentaciju potrebnu u nadzoru,

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),

5. obavljati i druge radnje u svrhu provedbe nadzora.

U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom Odlukom.

1. ODRŽAVANJE ČISTOĆE I ČUVANJE POVRŠINA POMORSKOG DOBRA U OPĆOJ UPOTREBI

Članak 15.

Na području pomorskog dobra za koje je izdana dozvola na pomorskom dobru mora biti organizirano redovito održavanje čistoće.

Pod redovitim čišćenjem podrazumijeva se redovito uklanjanje svih otpadaka s morske obale, morske površine i morskog dna u obuhvatu dozvole i lokacije odobrenja, a osobito metalnih, plastičnih i staklenih predmeta, kao i ostalog otpada.

Smeće i ostale otpatke treba redovito sakupljati u posude predviđene za tu vrstu otpada, te omogućiti odvoz i pražnjenje posuda za otpatke.

Zabranjeno je bacanje smeća ili opušaka u more i po obali te paljenje smeća na pomorskom dobru.

1. OSIGURANJE NESMETANOG PROLASKA DUŽ POMORSKOG DOBRA

Članak 16.

Ovlaštenik dozvole na pomorskom dobru ne smije onemogućiti i/ili ograničiti pristup pomorskom dobru za koje mu je izdana dozvola te umanjiti, ometati ili onemogućiti upotrebu i/ ili korištenje susjednih dijelova pomorskog dobra prema njihovoj namjeni, a dodijeljeno pomorsko dobro dužan je čuvati i unaprjeđivati.

Članak 17.

Pomorsko dobro je u upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je Zakonom drukčije propisano.

1. MJERE ZA PROVOĐENJE MJERA ZA ODRŽAVANJE REDA NA POMORSKOM DOBRU KOJE PODUZIMA POMORSKI REDAR

Članak 18.

Poslove provedbe reda na pomorskom dobru obavljaju pomorski redari i čuvari zakonom zaštićenog dijela prirode.

Javnopravna tijela, te pravne i fizičke osobe obvezne su pomorskom redaru, odnosno čuvaru zaštićenih dijelova prirode omogućiti provedbu nadzora i osigurati uvjete za neometan rad u okviru njegovih ovlaštenja.

Kada pomorski redar, odnosno čuvar prirode zaštićenog dijela prirode utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s odlukom o redu na pomorskom dobru.

Članak 19.

Na pomorskom dobru na području općine Bol zabranjuje se:

- betonizira i nasipava obalu osim u svrhu nadohrane plaže.

- plovidba brodom ili brodicom unutar područja pod koncesijskim odobrenjem, odnosno ograđenog dijela namijenjenog za kupače,

- glisiranje na udaljenosti manjoj od 300 m od obale,

- prometovanje svim motornim vozilima na kopnenom dijelu pomorskog dobra, osim vozila posebne namjene,

- parkiranje svih vrsta motornih vozila, osim na uređenim parkiralištima,

- kampiranje i noćenje,

- upotreba svih vrsta sapuna i šampona te ostalih kemijskih sredstava na tuševima,

- paljenje vatre u bilo koje svrhe te upotreba roštilja i bilo koje vrste otvorenog plamena na plažama,

- nuđenje i prodaja proizvoda i usluga na području na pomorskom dobru bez dozvole na pomorskom dobru ili suprotno izdanoj dozvoli,

- ispust u more ili u tlo fekalne kanalizacije iz ugostiteljskih objekata ovlaštenika dozvole na pomorskom dobru (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji),

- ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte,

- kupanje životinja osim na plažama na kojima je to dozvoljeno, a koje su označene posebnim znakom.

- nudizam osim na plažama na kojima je to dozvoljeno, a koje su označene posebnim znakom.

- emitiranje buke, odnosno glazbe jače od 50 decibela u toku dana, te jače od 40 decibela u toku noći

- upotreba jet ski-eva na udaljenosti manjoj od 300 m od obale, odnosno ograđenoga dijela namijenjenoga kupačima,

- vezivanje plovila izvan organiziranih privezišta,

- izvlačenje plovila,

- pristajanje plovila na plažama i dijelovima na udaljenosti manjoj od 100m od ograđenog dijela namijenjenog za kupače, osim ovlaštenika dozvola na pomorskom dobru koji obavljaju djelatnosti obuhvaćene planom,

- postavljanje pontona bez odgovarajućih odobrenja i lokacijske dozvole,

Iznimno od odredbi prethodnog stavka dozvoljava se:

- upotreba plovila za sport i rekreaciju (bez upotrebe motora) na područjima koja su predviđena Planom, a koja koriste fizičke osobe za osobnu rekreaciju i ne obavljaju privrednu djelatnost.

Članak 20.

Na plažama: Zlatni rat, Potočine, Borak, Kotlina i Martinica se mora nalaziti oprema i sredstva za pružanje prve pomoći u skladu s propisima o opremi i sredstvima za pružanje prve pomoći, a to su:

|  |  |
| --- | --- |
| **Artikl** | **Količina za 1 torbu** |
| **Sanitetski materijal** | |
| 1. Prvi zavoj tip (razne veličine) | 10 kom. |
| 2. Sterilne gaze (razne veličine) | 10 kom. |
| 3. Sterilne komprese (razne veličine) | 14 kom. |
| 4. Nesterilne komprese ili jednokratne maske za  umjetno disanje | 10 kom |
| 5. Zavoji kaliko utkani (razne veličine) | 14 kom. |
| 6. Trokutne marame 100x100x140 | 10 kom. |
| 7. Flaster kolut 2x5 | 2 kom. |
| 8. Hanzaplast | 1 kut. |
| 9. Vata 250 gr | 1 kom. |
| 10. Aluplast (razne veličine) | 4 kom. |
| **Sredstva za pružanje prve pomoći** | |
| 11. Plastična folija (vrećica) | 1 kom. |
| 12. Rukavice jednokratne | 20 pari |
| 13. Sigurnosne igle | 10 kom. |
| 14. Škare | 1 kom. |
| 15. Pinceta | 1 kom. |
| 16. Podveska ili čvrsti štapić veličine olovke | 1 kom. |
| 17. Antistres pokrivka (folija za utopljavanje) | 1 kom. |
| 18. Šancov ovratnik (mali i veliki) | 2 kom. |
| 19. Udlage | 1 kom. |
| 20. Maska i balon za reanimaciju | 1 kom. |
| 21. Daska za kralježnicu | 1 kom. |
| 22. Defibrilator | 1 kom |

Članak 21.

Službu spašavanja života na moru za plažu Zlatni rat čine najmanje 2 (dva) spasioca i jedan voditelj službe koji koordinira njihov rad. Svi kandidati moraju imati završenu obuku za spasioce na plažama. U slučaju nedostatka spasioca sa završenom obukom, mogu se angažirati pomoćnici.

Članak 22.

Služba spašavanja dužna je voditi evidenciju o nesrećama i ozljedama kupača u vodi i pri uporabi opreme kupališta, evidenciju o unesrećenom, vremenu i okolnostima u kojima se dogodila nesreća te o pruženoj pomoći.

Članak 23.

Do kraja listopada tekuće godine, obvezna je izrada godišnjeg izvješća o radu Službe spašavanja, s evidencijom svih intervencija i zapažanja, a isto će se predati Jedinstvenom upravnom odjelu Općine Bol, koja ga je na zahtjev dužna predočiti nadležnoj inspekciji.

Članak 24.

Spasilac je dužan najmanje jednom u dvije godine podvrgnuti se provjeri zdravstvenih i psiho-fizičkih sposobnosti za obavljanje poslova spasilačke službe.

Provjeru obavljaju pravne osobe registrirane za obavljanje stručnog osposobljavanja spasilaca, koje imaju verificiran program sukladno Programu osposobljavanja spasioca kojeg donosi ministarstvo nadležno za poslove sporta.

Članak 25.

Dužnosti spasilaca su sljedeće:

* upozoravati kupače na poštivanje kupališnog reda i propisa o sigurnosti na uređenim kupalištima ,
* sprječavati opasne situacije u kojima kupač ugrožava vlastitu sigurnost ili sigurnost drugih,
* upozoravati osobe koje dovode na kupalište organizirane skupine na poštivanje kupališnog reda,
* upozoravati na poštivanje propisa o sigurnosti na uređenim kupalištima i kupališnog reda osobu koja se brine o djetetu do sedme godine starosti ako je ugrožena sigurnost djeteta;
* neprekidno nadzirati promatrano područje te u slučaju neposredne opasnosti odmah započeti sa spašavanjem,
* upozoriti zviždaljkom ili preko zvučnika kupače koji krše propise ili kupališni red;
* poduzeti spašavanje u svakom slučaju kada je sigurnost kupača u vodi ugrožena, ali pri tome ne dovoditi u opasnost vlastiti život,
* pružiti prvu pomoć utopljeniku i ozlijeđenim osobama na kupalištu te pozvati zdravstvenu ustanovu odnosno spasilačku ekipu ako je utopljeniku ili ozlijeđenom potrebna medicinska pomoć.
* upozoriti na plovidbu plovilom (brod/brodica) te iskrcaj unutar ograđenog dijela plaže,
* upozoriti na plovidbu brodom ili brodicom te iskrcaj putnika i pristajanje plovila na plažama i dijelovima na udaljenosti manjoj od 100m od ograđenog dijela namijenjenog za kupače, osim ovlaštenika dozvola na pomorskom dobru koji obavljaju djelatnosti obuhvaćene planom

1. OBVEZE PRAVNIH I FIZIČKIH OSOBA

Članak 26.

Ovlaštenik dozvole na pomorskom dobru naročito je dužan održavati čistoću pomorskog dobra za koje mu je izdana dozvola na pomorskom dobru, uklanjati naplavine (daske, plastiku i slično) i ostale nanose, osigurati pražnjenje posuda za otpatke, pridržavati se Odluke o komunalnom redu te Odluke o javnom redu i miru Općine Bol, Odluke o zaštiti od buke, te se pridržavati svih odluka i rješenja nadležnih tijela koje provode nadzor nad pomorskim dobrom. Ovlaštenik dozvole dužan je za uslugu odvoza otpada platiti naknadu komunalnom poduzeću Michieli Tomić d.o.o. ili Općini Bol.

1. PREKRŠAJNE ODREDBE

Članak 27.

Novčanom kaznom u iznosu od 200,00 do 260,00 eura kaznit će se odgovorna osoba u pravnoj osobi za prekršaje iz članka 19. ove odluke.

Novčanom kaznom u iznosu od 200,00 do 660,00 eura kaznit će se za iz članka 19. ove odluke fizička osoba obrtnik i osoba koja obavlja drugu samostalnu djelatnost kada su prekršaj počinile u vezi s obavljanjem svog obrta, odnosno samostalne djelatnosti.

Novčanom kaznom u iznosu od 50,00 do 260,00 eura kaznit će se fizička osoba za prekršaje članka 19. ove odluke.

Novčanom kaznom u iznosu od 600,00 do 1.300,00 eura kaznit će se za prekršaj pravna osoba ako:

1. Ako postupi protivno članku 19. ove odluke,
2. pomorskom redaru ne omogući pregled isprave (osobne iskaznice, putovnice, izvoda iz sudskog registra i sl.), na temelju kojih može utvrditi identitet stranke, odnosno zakonskog zastupnika stranke, kao i drugih osoba nazočnih prilikom nadzora (članak 14.)
3. kao stranka na pisano traženje pomorskog redara istom ne da točne i potpune podatke te mu ne dostavi dokumentaciju potrebnu u nadzoru (članak 14.)
4. pomorskog redara ometa u provedbi nadzora (članak 14.)
5. ZAVRŠNE ODREDBE

Članak 28.

Pomorsko dobro je opće dobro od interesa za Republiku Hrvatsku, ima njezinu osobitu zaštitu, a upotrebljava se ili koristi pod uvjetima i na način propisan zakonom.

Pomorsko dobro čine unutarnje morske vode i teritorijalno more, njihovo dno i podzemlje, te dio kopna koji je po svojoj prirodi namijenjen općoj upotrebi ili je proglašen takvim, kao i sve što je s tim dijelom kopna trajno spojeno na površini ili ispod nje.

Pomorskim dobrom upravlja, vodi brigu o zaštiti i odgovara Republika Hrvatska neposredno ili putem jedinica područne (regionalne) samouprave, odnosno jedinica lokalne samouprave u skladu s odredbama Zakona o pomorskom dobru i morskim lukama.

Na zaštitu morske obale i mora od onečišćenja, osim onečišćenja s plovnih i plutajućih objekata, primjenjuju se propisi o vodama i propisi o zaštiti okoliša.

Građevine i drugi objekti na pomorskom dobru koji su trajno povezani s pomorskim dobrom smatraju se pripadnošću pomorskog dobra. Na pomorskom dobru ne može se stjecati pravo vlasništva ni druga stvarna prava po bilo kojoj osnovi.

Članak 29.

Stupanjem na snagu ove odluke prestaje vrijediti odluka o redu na pomorskom dobru (Službeni glasnik općine Bol br. 8/23).

Ova Odluka stupa na snagu osmog dana od dana objave u „Službenom Glasniku“ Općine Bol.

KLASA:

URBROJ:

Bol,.

Predsjednica vijeća općine Bol

Nataša Paleka Jakšić